**Tájékoztató rendkívüli települési támogatás keretében adható rendkívüli élethelyzetben nyújtott támogatásról**

**Tisztelt Lakosság!**

Isaszeg Város Önkormányzat Képviselő-testületének Szociális, Köznevelési és Családügyi Bizottsága rendkívüli települési támogatás keretében pénzbeli, illetve természetbeni támogatást nyújthat azoknak az isaszegi bejelentett lakcímmel rendelkező személyeknek, családoknak, akik egyéni katasztrófa helyzet (pl: lakóépületben keletkezett tűzkár, vízkár, gázrobbanás), illetve családi vészhelyzet (pl. munkahely, lakóhely elvesztése, akut betegség, haláleset) miatt rendkívüli élethelyzetbe kerültek.

A támogatás iránti kérelem a rendkívüli élethelyzet kialakulását követő 2. hónap utolsó napjáig nyújtható be.

**A hivatal Igazgatási Osztályához benyújtott kérelemről a Szociális Bizottság a soron következő ülésén dönt.**

A kérelem nyomtatvány [**https://isaszeg.asp.lgov.hu**](https://isaszeg.asp.lgov.hu/) oldalról letölthető, vagy a Polgármesteri Hivatal **Ügyfélszolgálati Irodájában és a Szociális és Igazgatási Irodában elérhető ügyfélfogadási időben.**

**A rendkívüli települési támogatás keretében adható támogatás megállapítása iránti kérelem elbírálásához szükséges:**

* Lakcímkártya, TAJ kártya, személyazonosító igazolvány vagy kártya
* Gyermekét egyedül nevelő szülő, vagy kirendelt gyám esetén a gyermek/ek elhelyezésének igazolása (gyámhatósági döntés, bírósági végzés).
* A kérelem beadását megelőző 1-1 havi lakásfenntartási költségekről szóló számlák, befizetési csekkek (ha vannak)
* A katasztrófa, illetve vészhelyzet okát igazoló iratok (tűzoltósági, rendőrségi szakvélemény, kilakoltatási végzés, stb.).
* Albérleti szerződés, lakhatás engedélyezését igazoló dokumentum.

 **A kérelem benyújtásakor a kérelmező és a vele közös háztartásban élő családtagjainak személyes iratait** (személyigazolvány, lakcímkártya, TAJ kártya, adóigazolvány) **szíveskedjék magával hozni!**

**Polgármesteri Hivatal**